b'\n_START_ARTICLE_\nIpolitas Nauragis\n_START_PARAGRAPH_\nIpolitas Nauragis (1900 m. gruod\xc5\xbeio 2 d. Krak\xc4\x97se, K\xc4\x97daini\xc5\xb3 raj. \xe2\x80\x93 1982 m. vasario 23 d. Providence, JAV) \xe2\x80\x93 karininkas, dainininkas (bosas), vargonininkas.\n_START_SECTION_\nBiografija\n_START_PARAGRAPH_\nPirmasis muzikos mokytojas buvo vargonininkas Zigmas Aleksandravi\xc4\x8dius, kuris kelet\xc4\x85 met\xc5\xb3 mok\xc4\x97 skambinti pianinu ir vargonuoti. Kiek laiko dirbo ir mok\xc4\x97si Rusijoje, o 1918 m. gr\xc4\xaf\xc5\xbeo \xc4\xaf Lietuv\xc4\x85, suorganizavo Kraki\xc5\xb3 vals\xc4\x8diaus savivaldyb\xc4\x99. 1919 m. mobilizuotas \xc4\xaf Lietuvos kariuomen\xc4\x99, \xc4\xafstojo ir baig\xc4\x97 karo mokykl\xc4\x85, dalyvavo laisv\xc4\x97s kovose._NEWLINE_Nuo 1922 m. dirbo Ma\xc5\xbeeiki\xc5\xb3 stoties komendant\xc5\xabroje, 1923 m. v\xc4\x97l gr\xc4\xaf\xc5\xbeo \xc4\xaf Kaun\xc4\x85 ir pas O. Marini prad\xc4\x97jo mokytis dainuoti. 1924\xe2\x80\x931929 m. dainavimo studijas t\xc4\x99s\xc4\x97 Kauno muzikos mokykloje. 1926 m. pirm\xc4\x85 kart\xc4\x85 dainavo vie\xc5\xa1ame moksleivi\xc5\xb3 koncerte, o 1928 m. debiutavo D\xc5\xbeiuzep\xc4\x97s Verdi operoje \xe2\x80\x9eAida\xe2\x80\x9c \xe2\x80\x93 atliko vyriausiojo \xc5\xbeynio Ramfio vaidmen\xc4\xaf. Netrukus buvo pakviestas nuolatiniam darbui \xc4\xaf Valstyb\xc4\x97s teatr\xc4\x85._NEWLINE_1930 m. dainavimo studijas gilino Pranc\xc5\xabzijoje ir Italijoje. Gav\xc4\x99s Lietuvos \xc5\xa1vietimo ministerijos stipendij\xc4\x85, 1931 m. v\xc4\x97l i\xc5\xa1vyko \xc4\xaf Italij\xc4\x85, kur mok\xc4\x97si ir Milano teatruose dainavo D\xc5\xbe. Verdi oper\xc5\xb3 spektakliuose._NEWLINE_1933\xe2\x80\x931944 m. buvo Valstyb\xc4\x97s teatro solistas. Dalyvavo 35 oper\xc5\xb3 spektakliuose ir suk\xc5\xabr\xc4\x97 apie 70 \xc4\xafvairi\xc5\xb3 vaidmen\xc5\xb3. 1936 m. kartu su Vince Jonu\xc5\xa1kaite, Kipru Petrausku ir Juozu Ma\xc5\xbeeika pusantro m\xc4\x97nesio dainavo garsiame Buenos Airi\xc5\xb3 (Argentina) Colon teatre. 1937 m. Vienos Volksgear teatre atliko Mefistofelio vaidmen\xc4\xaf \xc5\xa0arlio Guno operoje \xe2\x80\x9eFaustas\xe2\x80\x9c, dainavo Latvijoje, Estijoje ir daugelyje Lietuvos miest\xc5\xb3, taip pat Vilniaus operoje._NEWLINE_1944 m. pasitrauk\xc4\x99s \xc4\xaf Vokietij\xc4\x85, tremtini\xc5\xb3 stovyklose sureng\xc4\x97 apie 300 koncert\xc5\xb3. Prisid\xc4\x97jo prie Lietuvi\xc5\xb3 operos Detmolde organizavimo, 12 kart\xc5\xb3 atliko Don Basilio vaidmen\xc4\xaf D\xc5\xbeoakino Rosini operoje \xe2\x80\x9eSevilijos kirp\xc4\x97jas\xe2\x80\x9c. Su kitais solistais daug koncert\xc5\xb3 sureng\xc4\x97 ir Anglijoje._NEWLINE_1949 m. atvyko \xc4\xaf JAV, koncertavo did\xc5\xbeiuosiuose Amerikos ir Kanados miestuose. I\xc5\xa1 prad\xc5\xbei\xc5\xb3 vargonininkavo Au\xc5\xa1ros Vart\xc5\xb3 parapijoje Niujorke, o nuo 1953 m. \xe2\x80\x93 \xc5\xa0v. Kazimiero lietuvi\xc5\xb3 parapijoje Worcesteryje, MA. Vadovavo chorams, stat\xc4\x97 operetes, reng\xc4\x97 koncertus, dalyvavo \xc4\xafvairiuose tautiniuose renginiuose ir dain\xc5\xb3 \xc5\xa1vent\xc4\x97se.'